Palazzo Pitti

Palazzo Pitti (Palača Piti) velika je renesansna palača u Firenci. Projektovao ju je Filippo Brunelleschi ili, vjerovatnije, njegov učenik Luca Fancelli za ambicioznog firentinskog bankara Lucu Pitija. Palača je na južnoj obali rijeke Arno, blizu Ponte Vecchia.

Rana historija ove građevine je mješavina mita i činjenica. Prema priči, Pittijeva namjera bila je sagraditi palaču koja bi zasjenila Palazzo Medici. Tvrdi se da je Pitti zahtjevao da prozori palače budu veći nego ulaz u Palazzo Medici. Međutim, građevina se u stvarnosti nije mogla mjeriti s veličinom ni luksuzom palače porodice Medici. Pitti je umro 1472, a građevina je ostala nedovršena. Arhitektonska važnost ove palače je u njenoj jednostavnosti i strogim linijama. Kamena fasada grubo je obrađena u seoskom stilu. Najveći dio građevine potječe iz 1458.

Porodica Medici kupila je ovu palaču 1539. i pretvorila je u rezidenciju vladara Velikog Vojvodstva Toskane. Kasniji vladari iz ove loze dograđivali su palaču i uredili vrtove oko nje (park Boboli). Većina dogradnji potiče iz 17. i ranog 18. stoljeća.

Palata je postala vlasništvo Savojske dinastije 1860. godine kada je Toskana postala jedna od provincija Kraljevine Italije. Kralj Viktor Emanuel II koristio je Palatu Pitti kao rezidenciju dok je Firenca bila glavni grad Italije. Kasnije, 1919. godine, njegov unuk, Viktor Emanuel III, donirao je Palatu Pitti italijanskoj državi, koja je postala sjedište važnih muzeja u gradu. Tokom 19. stoljeća ovu građevinu koristio je Napoléon Bonaparte, a kasnije je bila rezidencija kralja ujedinjene Italije. Danas je palača Pitti velika umjetnička galerija otvorena za javnost. U njoj se nalazi i pet muzeja. Ukupno ima 140 soba otvorenih za posjetioce. U njima su, između ostalih, izložena djela Tiziana, Giorgionea, Rafaela i Rubensa.

 Reference 

 Vanjski linkovi

 Službena stranica palače Pitti
 Webstranica o muzejima u palači Pitti 

Kategorija:Građevine i strukture u Firenci